ટીકાકારોએ નવનિયુક્ત ગવર્નરના પટેલ હોવાના અને તેના ગુજરાતી કનેક્શનનો આધાર લીધો છે, પણ આવી વાતો કરનારા બધા જૂઠા છે. સરકારે પસંદગી માટે મેરિટને પ્રાધાન્ય આપ્યું છે. ઉર્જિત પટેલ મૌદ્રિક નીતિના અને મૌદ્રિક અર્થશાસ્ત્રના માસ્ટર છે, આ ક્ષેત્રનો લાંબો અનુભવ ધરાવે છે. રિઝર્વ બેંકના ગવર્નર માટે મૌદ્રિક (મોનેટરી) અર્થશાસ્ત્રની જાણકારી સૌથી વધુ મહત્ત્વ ધરાવે છે. રિઝર્વ બેંકના ડેપ્યુટી ગવર્નર તરીકે તેઓ મૌદ્રિક નીતિની જવાબદારી સંભાળતા હતા. ગવર્નરની પસંદગી માટેની પેનલનાં બાકીનાં નામો સુબિર ગોકર્ણ, અરવિંદ પનગઢિયા, અરવિંદ સુબ્રહ્મણ્યમ વગેરેમાંથી કોઈ મૌદ્રિક નીતિનો અનુભવ ધરાવતા ન હતા. માત્ર ને માત્ર એટલા માટે જ બાકીના બધા સંભવિત દાવેદારોની બાદબાકી થઈ ગઈ.